अब एक डाक्टर का उदाहरण लीजिये, बच्चा पहले तो अच्छी-खासी राशि देकर उँचे व नामी स्कूल में प्रवेश लेगा, बाद में प्रत्येक विषय की महँगी ट्यूशन रखेगा। इतना सब कुछ करने के पश्चात् अच्छे मेडिकल कालेज में प्रवेश के लिए लाखों-करोड़ों में रिश्वत देगा। जब डाक्टर बनकर बाहर आता है तो दो या चार वर्ष तक उसे जूनियर डाक्टर बनकर समय काटना पड़ता है। अब इतने बड़े समय तक पैसा खर्च करते-करते वह छटपटा जाता है कुछ कमाने के लिए। एक डाक्टर बनने में जब इतना निवेश कर दिया जाता है तो वह अपनी उस शपथ को, जिसमें रोगी को बचाना उसका सर्वप्रथम धर्म होता है, उठाकर एक ओर रख देता है। अब उस डाक्टर की नजर रोगी की बीमारी और मजबूरी या परेशानी पर नहीं अपितु उसकी जेब पर होती है। छोटी-मोटी बीमारी को बड़ा बनाकर परोसना और उसकी भयावहता बढ़ाने के लिए बड़े टेस्ट करवाना, रोगी को बिना इलाज ही मारने के बराबर है। यह रोगी की जेब पर कुठाराघात और देश में सुलभ संसाधनों का दुरुपयोग नहीं तो और क्या है?